90 børn og unge har valgt at bruge en uge af deres sommerferie i landbrugets tjeneste. En af dem er 14-årige Tobias Gertz Kristensen, som forestiller sig en fremtid som landmand.

Fodboldskole, kunstsommerskole, fun camp og meget, meget mere. Mulighederne for at blive underholdt i sin skoleferie i det nordjyske er mange. For 90 børn og unge står der i denne uge landbrug på skemaet, og det er slet ikke så tosset. I hvert fald ikke, hvis man spørger 14-årige Tobias Gertz Kristensen. - Det er jo helt perfekt, siger han med en griseunge sovende i sine arme. Han er en af deltagerne på sommercampen, som onsdag er på besøg hos en svineproducent. For den 14-årige nordjyde er der flere ting, der gør campen helt perfekt: - Jeg er her for fællesskabet. Jeg finder mange nye venner, og når man så også interesserer sig for landbrug. Fremtidens landmænd Sommercampen foregår på Nordjyllands Landbrugsskole, Lundbæk, men ugen byder også på flere besøg hos landmænd. Onsdag står den på besøg hos Thomas Bertram og hans 250 søer. - Det er fedt at kunne gøre det her, så vi kan få nye interesserede unge mennesker ud at se, hvad vi går og laver, siger Thomas Bertram, der er økologisk svineproducent i Jerslev. Med lunt vejr, solskin og søde griseunger sælger dagens aktivitet næsten sig selv, men Thomas Bertram mener, at der er andre gode grunde til at vælge landbruget - for eksempel de mange muligheder og arbejdet med dyrene. Han vil endda garantere, at der er job til dem alle i fremtiden, hvis de ønsker det. Og netop fremtiden for landbruget er et vigtigt element i campen. - Vi håber jo, de bliver landbrugsskoleelever en dag, siger Lars Jensen, der underviser på Nordjyllands Landbrugsskole og sommercampen. Interessen for at bruge sommeren på landbrugscamp er ifølge Lars Jensen stigende, og årets kursus er helt fyldt. Om de 90 deltagere mellem 12 og 16 år er fremtidens landmænd, må tiden vise. - Jeg tror, jeg har en fremtid i landbruget. Mine forældre er i den branche, så det ville være fedt nok at gå i deres fodspor, siger Tobias Gertz Kristensen. Video: Få et indblik i, hvordan dagen på sommercampen gik